钦定古今图书集成/明伦汇编/官常典/第721卷 > 胡则 宋德明
## 钦定古今图书集成/明伦汇编/官常典/第721卷 > 胡则 宋德明

按《十国春秋》，则保大末为军校。后主立，进为诸军使，
未几，官江州指挥使。金陵陷，曹彬迫后主以手书，命
郡县悉降。书至，江州刺史谢彦宾集将佐视之，谋纳
款，则愤形于色，亟出谓其下曰：“吾属世受李氏恩，安
可负之？且都城久受围，此书真伪不可辨，刺史不忠，
欲污吾州，尔辈能从我死忠义乎？”众皆曰：“善。”乃率同
列宋德明等大哗入攻，彦宾执而杀之。众推则为刺
史，号令肃然。则常从刘仁赡为寿州裨将，尽得其城
守方略，于是日夜阅丁壮，勒部伍，为坚壁死守计。宋
太祖命南面行营招安巡检使曹翰攻之。城带江负
山，楼橹高险不可破，屡遣使谕降，则誓死不从，翰军
死伤者无算，诏书切责督战，会则疾革不能起。城始
陷，众犹巷斗，雪涕奋击不少退，则僵卧床上。翰执之，
数其违命之罪，对曰：“犬吠非其主，尔何怪也？”即舁至
木驴上，将磔之。俄死，腰斩其尸以徇。杀宋德明，而堕
其城七尺，使后不可守。时宋右补阙张霁被命知江
州，与翰偕行。既入城，翰军士掠民家，民诉于霁，霁按
法诛军士，翰因发怒屠城，死者数万人，取尸投江，流
及井坎皆满，因奏霁擅杀罪，徙霁知饶州。初，宋太祖
以则尽忠所事闻江州垂破，遣使持诏谕翰，尽赦拒
命之人。使者至，适大风断渡，比至，已无噍类矣。